รัฐบาลไทย-ข่าวทำเนียบรัฐบาล-มท.1 ย้ำรัฐบาลดำเนินมาตรการป้องกันโควิด-19 เป็นขั้นตอนอย่างเป็นระบบ ประเมินสถานการณ์ทุกระยะ รวมทั้งได้รับความร่วมมือจากประชาชนและทุกภาคส่วน จึงยับยั้งโควิดได้ [กระทรวงมหาดไทย]
วันเสาร์ที่ 30 พฤษภาคม 2563
มท.1 ย้ํารัฐบาลดําเนินมาตรการป้องกันโควิด-19 เป็นขั้นตอนอย่างเป็นระบบ ประเมินสถานการณ์ทุกระยะ รวมทั้งได้รับความร่วมมือจากประชาชนและทุกภาคส่วน จึงยับยั้งโควิดได้ [กระทรวงมหาดไทย]
มท.1 ย้ํารัฐบาลดําเนินมาตรการป้องกันโควิด-19 เป็นขั้นตอนอย่างเป็นระบบ ประเมินสถานการณ์ทุกระยะ รวมทั้งได้รับความร่วมมือจากประชาชนและทุกภาคส่วน จึงยับยั้งโควิดได้
วันนี้ (30 พ.ค.63) ที่ห้องประชุมพระสุริยัน อาคารรัฐสภา ถนนเกียกกาย กรุงเทพมหานคร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้กล่าวชี้แจงต่อที่ประชุมสภาผู้แทนราษฎรในการประชุมสภาผู้แทนราษฎร (สมัยสามัญประจําปีครั้งที่ 1) เกี่ยวกับการดําเนินงานในการเตรียมการเฝ้าระวังและป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ของรัฐบาลและกระทรวงมหาดไทย ซึ่งในประเทศไทยมีการพบผู้ติดเชื้อรายแรกช่วงกลางเดือนมกราคม 2563 โดยรัฐบาลได้ดําเนินการติดตามสถานการณ์ดังกล่าว และเปิดศูนย์ปฏิบัติการภาวะฉุกเฉิน (EOC) โดยกระทรวงสาธารณสุขเป็นหน่วยงานรับผิดชอบดําเนินการคัดกรองผู้ที่เดินทางกลับจากเมืองอู่ฮั่น และปฏิบัติตามขั้นตอนอย่างเป็นระบบ มีการประเมินและติดตามสถานการณ์ กําหนดมาตรการในการแก้ไขปัญหาที่เป็นลําดับขั้นตอน และในขณะเดียวกัน กระทรวงมหาดไทยได้สั่งการไปยังผู้ว่าราชการจังหวัดทุกจังหวัด และนายอําเภอทุกอําเภอดําเนินมาตรการต่าง ๆ ร่วมกับทุกภาคส่วนที่เกี่ยวข้องทั้งหมด
พลเอก อนุพงษ์ เผ่าจินดา กล่าวต่อว่า ต่อมากระทรวงสาธารณสุขได้ออกประกาศให้โรคติดเชื้อไวรัสโคโรนา 2019 (COVID-19) เป็นโรคติดต่ออันตราย ในขณะเดียวกันพบว่า หน้ากากอนามัยในท้องตลาดมีปริมาณไม่เพียงพอกับความต้องการของประชาชน องค์กรปกครองส่วนท้องถิ่น (อปท.) จึงได้จัดฝึกอบรมการทําหน้ากากทางเลือก และคณะรัฐมนตรีได้อนุมัติงบประมาณให้ อปท. ในการจัดทําหน้ากากทางเลือก จํานวน 50 ล้านชิ้น เพื่อแจกจ่ายให้กับประชาชน นอกจากนั้น ได้มีการประกาศควบคุมการจําหน่ายเครื่องดื่มแอลกอฮอล์เพื่อป้องกันการรวมกลุ่มของประชาชนซึ่งอาจส่งผลให้เกิดการแพร่ระบาดของโรคโควิด-19
สถานการณ์ต่อมากระทรวงสาธารณสุขได้ประกาศกําหนดประเทศกลุ่มเสี่ยง และได้ออกกําหนดวิธีการในการกักตัว (Quarantine) ผู้เดินทางกลับจากประเทศที่มีการระบาดของโรคติดต่ออันตราย และกระทรวงมหาดไทยได้ออกประกาศยกเลิกฟรีวีซ่ากับประเทศต่าง ๆ ที่จะเดินทางเข้าประเทศไทยเป็นการชั่วคราว และปิดจุดผ่านแดนทั้งทางบก ทางน้ํา และทางอากาศ 18 แห่งทั่วประเทศ เพื่อป้องกันการนําเชื้อโรคจากต่างประเทศเข้ามาในประเทศไทย กระทั่งได้มีการประกาศพระราชกําหนดการบริหารราชการในสถานการณ์ฉุกเฉินขึ้นเพื่อป้องกันการแพร่ระบาดภายในประเทศ
พลเอก อนุพงษ์ เผ่าจินดา เน้นย้ําว่า รัฐบาลได้ดําเนินมาตรการต่าง ๆ ตามลําดับขั้นตอนอย่างเป็นระบบ และมีการประเมินสถานการณ์อย่างเหมาะสมทุกระยะ โดยพิจารณาองค์ประกอบร่วมกันกับทุกหน่วยงานที่เกี่ยวข้องอย่างรอบด้าน ซึ่งมีเป้าหมายในการสกัดกั้นและหยุดยั้งการแพร่ระบาดของโรคโควิด-19 สร้างความตระหนักให้ประชาชนป้องกันดูแลตนเอง และปิดกิจการ/กิจกรรมที่มีการรวมตัวกันของคนจํานวนมากเพื่อป้องกันการแพร่ระบาดของโรค หากประชาชนทุกคนสามารถป้องกันตนเอง สวมใส่หน้ากากอนามัย รักษาสุขอนามัย เว้นระยะห่างทางสังคมได้ และได้รับความร่วมมือจากทุกฝ่าย จึงสามารถหยุดการแพร่ระบาดของโรคโควิด-19 และรัฐบาลก็จะสามารถผ่อนคลายมาตรการต่าง ๆ ได้
พลเอก อนุพงษ์ เผ่าจินดา กล่าวเพิ่มเติมว่า ในขณะนี้ รัฐบาลได้เตรียมการผ่อนคลายมาตรการต่าง ๆ ตามขั้นตอนและมาตรฐานทางสาธารณสุข จึงต้องขอความร่วมมือประชาชนดูแลและป้องกันตนเอง รักษาสุขอนามัย รวมถึงผู้ประกอบการต้องวางมาตรการเตรียมการในการเปิดรับนักท่องเที่ยว แต่ต้องรอความพร้อมในด้านต่าง ๆ ให้มีความพร้อมให้มากที่สุด เพื่อมิให้เกิดการแพร่ระบาดของโรคซ้ําอีก รวมทั้งต้องชมเชยเจ้าหน้าที่ทุกภาคส่วน ทุกพื้นที่ ที่ได้ปฏิบัติหน้าที่อย่างเต็มความสามารถ รวมไปถึงพี่น้องประชาชนทุกคนที่ได้ร่วมมือกันในการป้องกันตนเอง ทําให้ประเทศไทยสามารถควบคุมสถานการณ์ได้ดีมาจนถึงปัจจุบัน
กองสารนิเทศ สป.มท.
ครั้งที่ 75/2563
วันที่ 30 พ.ค. 2563